1. ΒΑΣΙΛΙΚΟΝ ΔΙΑΤΑΓΜΑ της 18/23 Μαρτ. 1921 (ΦΕΚ Α΄ 47) Περί εφαρμογής των επί της χρηματικής διαχειρίσεως διατάξεων του 789 Νόμου, ως ετροποποιήθη ούτος δια του 2530 Νόμου, ως και κυρώσεως και εφαρμογής του υπ’ αριθ. 16115 της 6 Μαρτ. 1921 Υπουργικού κανονισμού «περί της οικονομικής υπηρεσίας του Β. Ναυτικού». Έχοντες υπ’ όψει το άρθρ. 81 του 789 Νόμου της 28 Αυγ. 1917 «περί της εν τω Πολεμικώ Ναυτικώ οικον. υπηρεσίας», ως ετροποποιήθη δια του Νόμ. 2530 της 26 Σεπτ. 1920, προτάσει του Ημετέρου επί των Ναυτικών Υπουργού απεφασίσαμεν και διατάσσομεν: Άρθρ.1.-Από 1 Απριλίου τρέχοντος έτους θέλουσιν ισχύει πάσαι αι διατάξεις του Νόμ. 789 της 28 Αυγ. 1917 «περί της εν τω Πολεμικώ Ναυτικώ οικονομικής υπηρεσίας», αι αφορώσαι την χρηματικήν διαχείρησιν των ναυτικών εν γένει υπηρεσιών, ως αύται ετροποποιήθησαν δια του 2530 Νόμου της 26 Σεπτ. 1920. Άρθρ.2.-Αι αφορώσαι την διαχείρισιν του ιματισμού και υλικού διατάξεις του αυτού ως άνω Νόμου τεθήσονται εις εφαρμογήν δι’ άλλων Δ/των. Άρθρ.3.-(Κυρούμεν τον εξ εδαφ. 91 υπ’ αριθ. πρωτ. 16115 της 6 Μαρτ. 1921 Κανονισμόν της οικονομικής υπηρεσίας του Β. Ναυτικού, εκδοθέντα υπό του Υπουργού των Ναυτικών εις εκτέλεσιν των επί της χρηματικής διαχειρίσεως διατάξεων του ως άνω Νόμου, συμφώνως τω άρθρ. 81 αυτού και τίθεμεν εις ισχύν αυτόν από της αυτής ημέρας 1 Απριλίου ε.ε). Κατηργήθη δια της υπ’ αριθ. 21373/5 της 11 Σεπτ./2 Οκτ. 1957 (ΦΕΚ Β΄ 266) αποφ. Υπ. Εθν. Αμύνης περί κανονισμού της χρηματικής διαχειρίσεως κλπ. ήτις επίσης κατηργήθη δια της κατωτ. αποφ. Φ. 20872/1963. Άρθρ.4.-Καταργείται από 1 Απριλίου ε.ε. η ισχύς του υπ’ αριθ. 53301 της 4 Δεκ. 1917 Κανονισμού «περί της οικονομικής υπηρεσίας του Β. Ναυτικού», κυρωθέντος δια του από 30 Δεκ. 1917 Β.Δ/τος, εξαιρέσει του κεφαλαίου Ε΄ σχετιζομένου προς τας διατάξεις του 789 Νόμου επί της διαχειρίσεως του ιματισμού και υλικού, ων η εφαρμογή αναστέλλεται. Εις τον αυτόν Υπουργόν ανατίθεμεν την δημοσίευσιν και εκτέλεσιν του παρόντος Δ/τος και του κατά το ανωτέρω άρθρ. 3 Κανονισμού. 